EFF moet hoes ná hy joernaliste spioene noem | Maroela Media
Die EFF en sy woordvoerder, Mbuyiseni Ndlozi, moet die verslaggewers Anton Harber en Thandeka Gqubule-Mbeki om verskoning vra omdat hulle die twee spioene genoem het. Hulle moet boonop skadevergoeding van R40 000 aan elkeen betaal.
Die Suid-Afrikaanse Nasionale Redakteursforum (Sanef) het die beslissing van die Johannesburgse hooggeregshof verwelkom en sê hy beskou dit as gevaarlik en neerhalend om na verslaggewers as lede van Stratkom te verwys. Stratkom was 'n berugte eenheid in die destydse veiligheidspolisie wat waninligting versprei het.
Harber en Gqubule-Mbeki het die EFF hof toe gesleep vir laster nadat die EFF die stelling sowat twee jaar gelede op sosiale media gemaak het. Dit is gedoen in reaksie op die publikasie van 'n dokumentêr op Huffington Post waarin oorlede Winnie Madikizela-Mandela dié ongegronde bewerings gemaak het. Huffington Post het sedertdien om verskoning gevra daarvoor.
In haar uitspraak het regter Lebogang Modiba die EFF ook verbied om voortaan enige soortgelyke bewerings oor Harber en Gqubule-Mbeki te maak. Die regter het ook bevind die bewering was lasterlik en vals.
Modiba het die EFF en Ndlozi beveel om die stelling binne 24 uur nadat die uitspraak gelewer is van alle platforms te verwyder. Hulle moet 'n verskoning op al hulle mediaplatforms plaas waarin hulle ook die steling terugtrek.
Dit is sedertdien gedoen.
Modiba het ook beveel dat daar geen toekomstige stelling gemaak mag word wat insinueer dat Harber en Gqubule-Mbeki met die apartheidsregering geheul het nie.
Harber en Gqubule-Mbeki het die uitspraak 'n "oorwinning vir die waarheid" genoem.
Sanef het 'n beroep op politieke partye en belangegroepe gedoen om hulle tot die persombudsman te wend, sou hulle te na gekom voel deur mediaverslaggewing, eerder as om aanvalle op sosiale media op verslaggewers van stapel te stuur.
Sanef het gesê dit veroorsaak 'n giftige atmosfeer met samesweringsteorieë en haatdraendheid teenoor joernaliste en die media in die algemeen.
Kan nie verstaan nie. Noem mense spioene en word gestraf maar hulle is vry om haatspraak teen witmense te verkondig?
Ja nee PJ dit gaan my verstand ook te bowe! Seker omdat 1 van hierdie joernaliste swart is en haatspraak is uitsluitlik net op wittes.
Ek stem 100% saam met jou PJ!!
Wonder bo wonder het hulle die stelling teruggetrek, maar ek wonder of hulle die skadevergoeding gaan betaal.
Ek dink hulle gaan dit teenstaan……in ons land word geen hofbevel mos aanvaar nie.
Nou verstaak en nie mooi nie. Die nuus praat v R40 000 nou se Maroela R400 000. So wat is nou die regte bedrag.